Kleinfontein “kies om nie te stem nie”Kleinfontein (argieffoto) Slegs ŉ paar kiesers het Woensdag stempunte naby die Afrikaner-gemeenskap, Kleinfontein, oos van Pretoria, besoek. Die paar kiesers was swartmense wat nie in die omheinde gebied bly nie. ŉ Veiligheidswag in kamoefleer-klere het toegang geweier aan ŉ Sapa-verslaggewer. “Ek weet nie waar ŉ stempunt is nie. Ons stem nie. Ons kies om nie te stem nie,” het die veiligheidswag gesê. Hy sê ŉ aansoek moet voltooi word en prosesse moet gevolg word voordat die Sapa-verslaggewer toegelaat kan word. Sommige inwoners patrolleer glo die gebied te perd, volgens die Sapa-joernalis. Maroela Media het intussen verneem dié “patrollie” was slegs twee tienermeisies wat die perde na beter weiding geneem het. Suid-Afrikaners neem Woensdag aan die vyfde nasionale demokratiese verkiesing deel. -SAPA